DA Den Europæiske Unions Tidende L 308/17

KOMMISSIONENS FORORDNING (EF) Nr. 1145/2008

af 18. november 2008

om gennemførelsesbestemmelser til Rådets forordning (EF) nr. 637/2008 for så vidt angår nationale omstruktureringsprogrammer for bomuldssektoren

KOMMISSIONEN FOR DE EUROPÆISKE FÆLLESSKABER HAR —

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 637/2008 af 23. juni 2008 om ændring af forordning (EF) nr. 1782/2003 og om fastlæggelse af nationale omstruktureringsprogrammer for bomuldssektoren (1), særlig artikel 9, og

ud fra følgende betragtninger:

(1) Kapitel 2 i forordning (EF) nr. 637/2008 indeholder bestemmelser om omstruktureringsprogrammer, der skal udarbejdes i de enkelte medlemsstater med henblik på finansiering af særlige støtteforanstaltninger i bomuldssektoren. Denne ramme bør udfyldes med dispositive gennemførelsesbestemmelser.

(2) Det bør fastlægges, hvilke elementer de omstruktureringsprogrammer, som medlemsstaterne skal indgive, skal indeholde. Ligeledes bør der fastsættes regler for ændringer i omstruktureringsprogrammer, så de kan tilpasses med henblik på at tage hensyn til eventuelle nye forhold, der ikke kunne forudses, da de blev forelagt første gang.

(3) For at sikre korrekt tilsyn og evaluering af omstruktureringsprogrammerne er det nødvendigt at kræve, at der indsendes evalueringsrapporter, som indeholder detaljerede operationelle og finansielle oplysninger om gennemførelsen af omstruktureringsprogrammet.

(4) Det bør ligeledes sikres, at alle berørte parter har adgang til oplysninger vedrørende omstruktureringsprogrammerne.

(5) Der bør være minimumskrav for tildeling og udbetaling af støtte. Ligeledes bør der være mulighed for udbetaling af et eller flere forskud til foranstaltninger, der forventes at afstedkomme betragtelige udgifter.

(6) Der bør fastlægges bestemmelser for medlemsstaternes forpligtelse til at føre kontrol med udgifter, især vedrørende hvornår og hvorledes kontrollen på stedet af afviklings- og investeringsforanstaltninger skal finde sted. For at beskytte Fællesskabets finansielle interesser bør der også være særlige regler for tilbagesøgning af uretmæssigt udbetalte beløb og sanktioner. Med henblik herpå bør Rådets forordning (EF) nr. 1290/2005 af 21. juni 2005 om finansiering af den fælles landbrugspolitik (2) og Kommissionens forordning (EF) nr. 796/2004 af 21. april 2004 om gennemførelsesbestemmelser vedrørende krydsoverensstemmelse, graduering og det integrerede forvaltnings- og kontrolsystem som omhandlet i Rådets forordning (EF) nr. 1782/2003 om fastlæggelse af fælles regler for den fælles landbrugspolitiks ordninger for direkte støtte og om fastlæggelse af visse støtteordninger for landbrugere (3) kunne anvendes.

(7) Hvad angår fuldstændig og permanent afvikling af egreneringsanlæg som omhandlet i artikel 7, stk. 1, litra a), i forordning (EF) nr. 637/2008, bør der fastlægges detaljerede kriterier for afvikling. Selv om medlemsstaterne bør fastlægge størrelsen af den støtte, der kan ydes til afvikling på grundlag af objektive og ikke-diskriminerende kriterier, bør der fastsættes et loft for at undgå overkompensation.

(8) Det bør helt præcist fastlægges, hvilken støtte der kan ydes til forbedringer i forarbejdningen af bomuld i overensstemmelse med artikel 7, stk. 1, litra b), i forordning (EF) nr. 637/2008 vedrørende støtte til investeringer i egreneringsindustrien, og hvilke udgifter der er støtteberettigede. Ligeledes bør Fællesskabets maksimale bidrag fastsættes for at sikre støttemodtagernes finansielle deltagelse og forpligtelse i investeringen.

(9) Hvad angår støtte til landbrugeres deltagelse i kvalitetsordninger for bomuld i henhold til artikel 7, stk. 1, litra c), i forordning (EF) nr. 637/2008 er det nødvendigt at angive Fællesskabets relevante kvalitetsordninger, fastlægge kriterier for nationale kvalitetsordninger, fastsætte støttens omfang og de støtteberettigede udgifter.

(10) For at sikre, at de salgsfremmende foranstaltninger i artikel 7, stk. 1, litra d), i forordning (EF) nr. 637/2008 og reglerne for oplysningskampagner og salgsfremstød, der er fastsat i Rådets forordning (EF) nr. 3/2008 af 17. december 2007 om oplysningskampagner og salgsfremstød for landbrugsprodukter på det indre marked og i tredjelande (4), supplerer hinanden, bør betingelserne for støtte til salgsfremstød for kvalitetsprodukter fastlægges nærmere, specielt med hensyn til hvem der kan få støtte, og hvilke aktiviteter der er støtteberettigede.

(11) Hvad angår støtte til maskinstationer som omhandlet i artikel 7, stk. 1, litra e), i forordning (EF) nr. 637/2008 bør der fastlægges en præcis definition på støtte. Medlemsstaterne bør fastsætte omfanget af støtte, der kan ydes, efter objektive og ikke-diskriminerende kriterier, dog bør der fastsættes en maksimumsats for at undgå overkompensation.

(12) Foranstaltningerne i denne forordning er i overensstemmelse med udtalelse fra Forvaltningskomitéen for Den Fælles Markedsordning for Landbrugsprodukter —

UDSTEDT FØLGENDE FORORDNING:

KAPITEL I

ALMINDELIGE BESTEMMELSER

Artikel 1

Anvendelsesområde

Ved denne forordning fastlægges gennemførelsesbestemmelser til nationale omstruktureringsprogrammer i henhold til forordning (EF) nr. 637/2008, som indeholder de fem støtteberettigede foranstaltninger, der er omhandlet i artikel 7 i nævnte forordning.

Artikel 2

Omstruktureringsprogrammernes indhold

De omstruktureringsprogrammer, som medlemsstaterne skal indgive i henhold til artikel 4, stk. 1, i forordning (EF) nr. 637/2008, omfatter følgende elementer:

a) en detaljeret beskrivelse af de foreslåede foranstaltninger og deres kvantificerbare mål

b) resultaterne af de gennemførte høringer, jf. artikel 4, stk. 1, andet afsnit, i forordning (EF) nr. 637/2008

c) en vurdering af de forventede tekniske, økonomiske, miljømæssige og sociale virkninger

d) en beskrivelse af egreneringsanlæggene i den pågældende medlemsstat og anvendelsen af deres kapacitet siden 2005, såfremt de omhandlede foranstaltninger i artikel 7, stk. 1, litra a) og b), i forordning (EF) nr. 637/2008 indgår i omstruktureringsprogrammet

e) en tidsplan for de enkelte foranstaltningers gennemførelse

f) en generel finansieringsoversigt ifølge den anførte model i denne forordnings bilag over midler, der skal anvendes, og den påtænkte fordeling af midlerne mellem foranstaltningerne i henhold til den fastlagte budgetbevilling i artikel 5, stk. 1, i forordning (EF) nr. 637/2008

g) de kriterier og kvantitative indikatorer, der skal anvendes til tilsyn og evaluering af omstruktureringsprogrammets foranstaltning, samt de skridt, der er taget for at sikre korrekt og effektiv gennemførelse af programmerne

h) en angivelse af de kompetente myndigheder og organer, der er ansvarlige for programmets gennemførelse.

Artikel 3

Ændringer i omstruktureringsprogrammer

De nævnte ændringer i omstruktureringsprogrammer i artikel 4, stk. 3, i forordning (EF) nr. 637/2008 skal kun indsendes én gang om året.

De ændrede programmer skal indeholde en klar og præcis angivelse af de foreslåede ændringer, begrundelse for ændringerne og de finansielle konsekvenser, ligesom de om fornødent skal indeholde en revideret version af den finansieringsoversigt, som er udarbejdet efter modellen i denne forordnings bilag.

Udgifter som følge af ændring af omstruktureringsprogrammerne er støtteberettigede fra datoen for indgivelsen til Kommissionen af det reviderede program. Medlemsstaterne bærer ansvaret for udgifter til det ændrede omstruktureringsprogram fra den dato, Kommissionen modtager det, og til den dato, det kan iværksættes i henhold til artikel 4, stk. 2, andet afsnit, i forordning (EF) nr. 637/2008.

Artikel 4

Rapportering og evaluering

1. Medlemsstaterne skal forelægge Kommissionen en rapport om gennemførelsen af omstruktureringsprogrammet med forelæggelse af hvert nyt omstruktureringsprogram med undtagelse af det første omstruktureringsprogram, der er forelagt i 2009 i henhold til artikel 4, stk. 1, i forordning (EF) nr. 637/2008.

2. Den forelagte rapport i henhold til stk. 1 i denne artikel og den forelagte rapport sammen med den meddelelse, hvori der anmodes om programmets ophør i henhold til artikel 5, stk. 2, i forordning (EF) nr. 637/2008, skal:

a) opstille og beskrive de foranstaltninger, hvortil der blev ydet fællesskabsstøtte under omstruktureringsprogrammerne, for hvert af årene i den pågældende programmeringsperiode

b) anføre eventuelle ændringer i omstruktureringsprogrammet samt årsagerne hertil og de fremtidige konsekvenser heraf

c) beskrive de opnåede resultater med hver foranstaltning i lyset af de kvantificerbare mål, som er fastsat i omstruktureringsprogrammet

d) indeholde en opgørelse for hvert regnskabsår over de allerede afholdte udgifter i programmeringsperioden, som under ingen omstændigheder kan overstige loftet for den samlede finansielle bevilling til medlemsstaten i henhold til artikel 5, stk. 1, i forordning (EF) nr. 637/2008

e) anføre overslag over udgifter indtil afslutningen på den planlagte gennemførelsesperiode for omstruktureringsprogrammet op til den samlede finansielle bevilling til medlemsstaten i henhold til artikel 5, stk. 1, i forordning (EF) nr. 637/2008

f) om fornødent indeholde en analyse af deltagelsen af andre fællesskabsfonde under hensyn til overensstemmelsen med den støtte, der finansieres af omstruktureringsprogrammet.

3. Medlemsstaterne skal registrere alle detaljer om alle omstruktureringsprogrammer, uanset om de er ændret eller ej, og om alle foranstaltninger, der gennemføres i henhold til programmerne.

Artikel 5

Offentlighedens adgang til oplysninger om omstruktureringsprogrammer

Medlemsstaterne skal sikre, at omstruktureringsprogrammet, ændringer heraf, rapporten om programmets gennemførelse samt national lovgivning vedrørende programmet er offentligt tilgængelige på et websted.

Artikel 6

Krav til ansøgning og udbetaling

1. For hver foranstaltning i deres omstruktureringsprogram og anført i artikel 7, stk. 1, i forordning (EF) nr. 637/2008 skal medlemsstaterne:

a) fastlægge, hvilke elementer der skal indgå i en støtteansøgning

b) fastsætte startdato og slutdato for den periode, hvori der kan indgives ansøgning

c) godkende gyldige og fuldstændige ansøgninger efter objektive og ikke-diskriminerende kriterier under hensyntagen til de finansielle midler, der er til rådighed under de årlige lofter i henhold til artikel 5, stk. 1, i forordning (EF) nr. 637/2008

d) udbetale den godkendte støtte eller den resterende godkendte støtte, såfremt der er udbetalt forskud, efter foranstaltningens afslutning og gennemførelsen af kontrollen i artikel 7 i denne forordning.

2. For de omhandlede foranstaltninger i artikel 7, stk. 1, litra a), b), d) og e), i forordning (EF) nr. 637/2008 kan medlemsstaterne udbetale støttemodtageren ét eller flere forskud. Det samlede omfang af alle forskud må ikke være højere end 75 % af de støtteberettigede udgifter.

Udbetalingen af et forskud er betinget af, at der stilles sikkerhed svarende til 120 % af det pågældende forskud.

Sikkerhedsstillelsen frigives, forudsat at foranstaltningerne er blevet gennemført, og at den nævnte kontrol i artikel 7 er blevet foretaget.

3. Alle de nævnte udbetalinger i stk. 1 og 2, som vedrører en bestemt ansøgning, skal være foretaget senest den 30. juni i det fjerde år efter det år, hvor der er frist for indsendelse af udkastet til omstruktureringsprogrammer i henhold til artikel 4, stk. 1, i forordning (EF) nr. 637/2008. Udbetalinger i den første programmeringsperiodes første år foretages fra den 16. oktober 2009.

4. Medlemsstaterne fastsætter særlige regler for gennemførelsen af denne artikel.

Artikel 7

Tilsyn og kontrol

1. Uanset kontrolforpligtelserne i forordning (EF) nr. 1290/2005 foretager medlemsstaterne tilsyn med, kontrol af og efterprøvning af gennemførelsen af det godkendte omstruktureringsprogram.

For de omhandlede foranstaltninger i artikel 7, stk. 1, litra a) og b), i forordning (EF) nr. 637/2008 foretager medlemsstaterne inspektion på stedet på hver enkelt fabrik og produktionssted, der modtager støtte i medfør af omstruktureringsprogrammet, før der foretages en endelig udbetaling, for at kontrollere, at alle betingelser for at modtage støtten er opfyldt.

Hvad angår foranstaltningen i artikel 7, stk. 1, litra a), i forordning (EF) nr. 637/2008, skal der være foretaget en inspektion på stedet på alle relevante fabrikker og produktionssteder senest tre måneder efter udløbet af den etårsperiode, der er anført i artikel 10, stk. 1, litra b), i denne forordning, for at kontrollere, at alle kravene heri er opfyldt.

2. For hver kontrol på stedet skal der senest en måned efter udfærdiges en rapport, der fuldt ud beskriver det udførte arbejde, de vigtigste resultater og eventuelle nødvendige opfølgningsforanstaltninger. Kontrolrapporten skal specifikt:

a) indeholde oplysninger om støttemodtager og det produktionssted, der skal inspiceres, samt tilstedeværende personer

b) angive, hvorvidt der er givet varsel om besøget over for støttemodtager, og i bekræftende fald, hvornår varslet er afgivet

c) anføre de krav og standarder, der skal kontrolleres

d) anføre de gennemførte kontrolforanstaltningers art og omfang

e) indeholde resultaterne

f) indeholde de elementer, for hvilke der er konstateret manglende overensstemmelse

g) indeholde en evalueringsdel med en vurdering for hvert enkelt element af afvigelsens betydning baseret på, hvor alvorlig den er, hvor omfattende den er, hvor længe den har stået på, og om der har været tidligere tilfælde.

Støttemodtager underrettes om eventuelle konstaterede tilfælde af manglende overholdelse.

Artikel 8

Tilbagesøgning af uretmæssigt udbetalte beløb

Uretmæssigt udbetalte beløb tilbagesøges med tillæg af renter fra de pågældende modtagere. Bestemmelserne i artikel 73 i Kommissionens forordning (EF) nr. 796/2004 finder anvendelse med de fornødne ændringer.

Pålæggelse af administrative sanktioner og tilbagesøgning af uretmæssigt udbetalte beløb berører ikke den i Kommissionens forordning (EF) nr. 1848/2006 (5) fastsatte forpligtelse til at meddele uregelmæssigheder til Kommissionen.

Artikel 9

Sanktioner

1. Opfylder støttemodtager ikke en eller flere af betingelserne for at opnå støtte i medfør af omstruktureringsprogrammets foranstaltninger, pålægges det vedkommende at betale et beløb svarende til 10 % af det beløb, der skal inddrives i henhold til artikel 8.

2. De sanktioner, der anvendes i henhold til stk. 1, pålægges ikke, hvis virksomheden kan påvise til den kompetente myndigheds tilfredshed, at afvigelsen skyldes force majeure, og hvis den klart har påpeget den manglende overholdelse skriftligt og rettidigt over den kompetente myndighed.

3. Sanktionerne i stk. 1 anvendes ikke, hvis udbetalingen er sket som følge af en fejl begået af medlemsstatens myndigheder eller af en anden berørt myndighed, og fejlen ikke med rimelighed kunne forventes opdaget af modtageren, og denne desuden har været i god tro.

4. Hvis den manglende overholdelse har været forsætlig eller skyldes grov forsømmelse, pålægges det støttemodtager at betale et beløb svarende til 30 % af det beløb, der skal inddrives i henhold til artikel 8.

KAPITEL II

STØTTEBERETTIGEDE FORANSTALTNINGER

AFSNIT 1

Afvikling af egreneringsanlæg

Artikel 10

Anvendelsesområde

1. Fuldstændig og permanent afvikling af egreneringsanlæg i henhold til artikel 7, stk. 1, litra a), i forordning (EF) nr. 637/2008 kræver:

a) endelig og fuldstændig indstilling af egreneringen af bomuld i den eller de pågældende fabrikker

b) afmontering af udstyr til egrenering heraf og fjernelse af udstyr til egrenering fra det eller de pågældende produktionssteder senest ét år efter, at medlemsstaten har godkendt ansøgningen

c) endelig fjernelse af egreneringsudstyr fra bomuldsbearbejdning i Fællesskabet med: i) flytning af udstyr til et tredjeland ii) garanteret anvendelse af udstyr inden for en anden sektor, eller iii) destruktion af udstyr

d) genoprettelse af miljøet på fabrikkens eller fabrikkernes område og indførelse af foranstaltninger til at lette omskolingen af arbejdsstyrken og

e) skriftlig forpligtelse til ikke at anvende produktionsstedet eller produktionsstederne til bomuldsegrenering i en periode på ti år.

Egreneringsudstyr omfatter alt særligt udstyr, der anvendes til forarbejdning af ikke-egreneret bomuld og biprodukter, herunder doseringsanlæg eller -kammer, tørreanlæg, renseanlæg, anlæg til fjernelse af stængler/urenheder, egreneringsmaskiner, komprimeringsanlæg, lintrenseanlæg og ballepressere.

2. Medlemsstaterne kan pålægge yderligere krav med hensyn til afvikling i henhold til stk. 1.

3. For at en ansøgning kan imødekommes, skal de omhandlede egreneringsanlæg i stk. 1 fungere tilfredsstillende.

4. Fabriksbygninger og produktionssteder må fortsat anvendes til aktiviteter, der ikke er relateret til bomuldsproduktion og -forarbejdning eller handel med bomuld.

Artikel 11

Fællesskabets bidrag

1. Medlemsstaterne fastsætter på grundlag af objektive og ikke-diskriminerende kriterier størrelsen af den støtte, der kan ydes til foranstaltningen i artikel 10.

2. Støtten pr. egreneringsfabrik må højst være 100 EUR pr. ton ikke-egreneret bomuld for den mængde bomuld, som er forarbejdet i den pågældende fabrik, som har været støtteberettiget i henhold til kapital V i Rådets forordning (EF) nr. 1051/2001 (6) i produktionsåret 2005/06.

AFSNIT 2

Investeringer i egreneringsindustrien

Artikel 12

Anvendelsesområde

Støtte til foranstaltningen i artikel 7, stk. 1, litra b), i forordning (EF) nr. 637/2008 ydes til materielle og immaterielle investeringer, som forbedrer virksomhedens resultater som helhed og vedrører:

a) forarbejdning og/eller afsætning af bomuld og/eller

b) udvikling af nye processer og teknologier relateret til bomuld.

Artikel 13

Støtteberettigede udgifter

1. De investeringer, som der ydes støtte til, skal overholde Fællesskabets gældende normer for den pågældende investering.

2. Følgende udgifter er støtteberettigede:

a) forbedring af bygninger

b) køb eller leasing med købsret af nye maskiner, herunder computersoftware op til aktivets markedsværdi, og andre omkostninger i tilknytning til leasingkontrakten, såsom leasinggivers fortjeneste, rentefinansieringsomkostninger, indirekte omkostninger og forsikringsudgifter

c) generalomkostninger i forbindelse med de i litra a) og b) nævnte udgifter, f.eks. honorarer til arkitekter, ingeniører og konsulenter, gennemførlighedsundersøgelser og erhvervelse af patentrettigheder og licenser.

3. Omkostninger ved udvikling af nye processer og teknologier som omhandlet i artikel 12 skal vedrøre forberedende operationer, såsom design-, proces- eller teknologiudvikling og -afprøvning og dermed forbundne materielle og immaterielle investeringer inden anvendelsen af de nyudviklede processer og teknologier til kommercielle formål.

4. Der ydes ikke støtte til simple genanskaffelsesinvesteringer.

Artikel 14

Fællesskabets bidrag

1. Fællesskabets bidrag til støtte i henhold til artikel 12 må ikke overstige følgende maksimumsatser:

a) 50 % i områder, der er klassificeret som konvergensregioner i overensstemmelse med Rådets forordning (EF) nr. 1083/2006 (7)

b) 40 % i områder, der ikke er konvergensregioner.

2. Der ydes ikke støtte til virksomheder i vanskeligheder i den betydning, der er angivet i afsnit 2.1 i Fællesskabets rammebestemmelser for statsstøtte til redning og omstrukturering af kriseramte virksomheder (8).

3. Artikel 72 i Rådets forordning (EF) nr. 1698/2005 (9) finder tilsvarende anvendelse på den støtte, der er nævnt i artikel 12.

AFSNIT 3

Landbrugeres deltagelse i kvalitetsordninger for bomuld

Artikel 15

Anvendelsesområde

For støtte til foranstaltningen i artikel 7, stk. 1, litra c), i forordning (EF) nr. 637/2008 gælder, at den:

a) ydes til Fællesskabets kvalitetsordninger for bomuld, der er indført under Rådets forordning (EF) nr. 834/2007 (10) eller Rådets forordning (EF) nr. 510/2006 (11) eller kvalitetsordninger, der anerkendt af medlemsstaterne

b) udbetales som et årligt incitament, hvis niveau fastlægges ud fra de normerede omkostninger ved deltagelse i ordninger, hvortil der ydes støtte, i en periode på højst fire år.

Ordninger, hvis eneste formål er at skærpe kontrollen med overholdelsen af obligatoriske standarder i fællesskabslovgivningen eller national lovgivning, er ikke støtteberettigede i henhold til dette afsnit.

Artikel 16

Kriterier for støtteberettigelse

1. For at være berettiget til støtte, skal kvalitetsordninger, som er anerkendt af medlemsstaterne, jf. artikel 15, første afsnit, opfylde følgende betingelser:

a) specificiteten af det endelige produkt, der er produceret under disse ordninger, følger af detaljerede forpligtelser til at anvende landbrugsproduktions- og forarbejdningsmetoder, der sikrer: i) særlige karakteristika, herunder produktionsprocessen, eller ii) en kvalitet af det endelige produkt, der går betydeligt længere end handelsvarenormerne for plantesundhed eller miljøbeskyttelse

b) ordningerne omfatter bindende produktspecifikationer, hvis overholdelse kontrolleres af et uafhængigt inspektionsorgan

c) ordningerne gælder for alle producenter

d) ordningerne er gennemsigtige og sikrer, at produkterne i fuldt omfang kan spores

e) ordningerne er tilpasset de nuværende og forventede markedsmuligheder.

2. Støtte kan kun ydes til landbrugere, der deltager i en kvalitetsordning, når kvalitetsproduktet er officielt anerkendt i henhold til forordningerne og bestemmelserne i Fællesskabets kvalitetsordninger eller kvalitetsordninger, der er anerkendt af en medlemsstat i henhold til artikel 15, litra a), første afsnit.

Hvad angår kvalitetsordninger, der er indført under forordning (EF) nr. 510/2006, kan støtte kun ydes i forbindelse med benævnelser, der er registreret i fællesskabsregistret.

3. Hvis støtte til deltagelse i en kvalitetsordning under Rådets forordning (EF) nr. 834/2007 indgår i et omstruktureringsprogram, medregnes de normerede omkostninger i forbindelse med deltagelse i kvalitetsordningen ikke i beregningen af støtten til en miljøvenlig jordbrugsforanstaltning, der har til formål at støtte økologisk landbrug.

4. I artikel 15, litra b), første afsnit, forstås ved »normerede omkostninger« omkostningerne ved at tilslutte sig en støttet kvalitetsordning og det årlige kontingent for at deltage i en nævnte ordning, herunder eventuelle omkostninger ved kontrol af, at kravene i kvalitetsordningen er opfyldt.

Artikel 17

Fællesskabets bidrag

Støtte til den foranstaltning, der er omhandlet i artikel 15, må højst være 3 000 EUR pr. bedrift pr. år.

AFSNIT 4

Oplysningskampagner og salgsfremstød

Artikel 18

Anvendelsesområde

1. Støtte til foranstaltningen i artikel 7, stk. 1, litra d), i forordning (EF) nr. 637/2008 skal vedrøre bomuld, der er omfattet af de i artikel 15 omhandlede kvalitetsordninger, og produkter, der hovedsagelig er fremstillet af denne bomuld.

2. Oplysnings- og salgsfremmeaktiviteter, hvortil der kan ydes støtte i henhold til forordning (EF) nr. 3/2008, er ikke støtteberettigede.

Artikel 19

Støtteberettigede aktiviteter

1. Oplysnings- og salgsfremmeaktiviteter, hvortil der kan ydes støtte, er aktiviteter, der skal få forbrugerne til at købe bomuld, der er omfattet af de kvalitetsordninger, der er anført i artikel 15, eller produkter, der hovedsagelig er fremstillet af denne bomuld.

Formålet med aktiviteterne er at fremhæve produkternes specifikke kendetegn eller fortrin som følge af kvalitetsordningens krav til først og fremmest kvalitet, særlige produktionsmetoder og miljøhensyn og at videreformidle den tekniske og videnskabelige viden om disse produkter. Aktiviteterne skal særligt bestå i at arrangere og/eller deltage i messer og udstillinger, andre lignende PR-tiltag og reklame via forskellige kommunikationsmidler eller på salgsstederne.

2. Kun oplysnings-, salgsfremme- og reklameaktiviteter i det indre marked er støtteberettigede.

Disse aktiviteter må ikke tilskynde til køb af et produkt på grund af dets særlige oprindelse, medmindre produktet er omfattet af den kvalitetsordning, der er indført ved forordning (EF) nr. 510/2006. Produktets oprindelse kan dog angives, hvis oprindelsen ikke fremtræder som hovedbudskabet.

Aktiviteter i tilknytning til markedsføring af handelsmærker er ikke støtteberettigede.

3. Vedrører de i stk. 1 omhandlede aktiviteter et produkt, der henhører under en af Fællesskabets kvalitetsordninger, der er fastlagt i henhold til forordning (EF) nr. 834/2007 eller forordning (EF) nr. 510/206, skal fællesskabslogoet for de pågældende ordninger anføres på materialet til oplysning, salgsfremme og/eller reklame.

4. Medlemsstaterne skal sikre, at alt materiale til oplysning, salgsfremme og reklame, der er påtænkt som led i en støttemodtagende aktivitet, er i overensstemmelse fællesskabslovgivningen. Støttemodtagerne skal med henblik herpå fremsende påtænkt materiale til den ansvarlige myndighed i medlemsstaten.

Artikel 20

Fællesskabets bidrag

Støtte til den i artikel 18 omhandlede foranstaltning kan maksimalt udgøre 70 % af udgifterne til aktiviteten.

AFSNIT 5

Støtte til maskinstationer

Artikel 21

Anvendelsesområde

Støtte til foranstaltningen i artikel 7, stk. 1, litra e), i forordning (EF) nr. 637/2008 ydes efter objektive og ikke-diskriminerende kriterier for lidte tab, herunder værditabet for specialiserede høstmaskiner, som ikke kan anvendes til andre formål.

Artikel 22

Fællesskabets bidrag

1. Medlemsstaterne fastsætter størrelsen af den støtte, som ydes i medfør af foranstaltningen i artikel 21. Støtten kan ikke overstige de lidte tab og må højst være 10 EUR pr. ton for mængden af ikke-egreneret bomuld høstet i henhold til kontrakt i produktionsåret 2005/06, der er blevet leveret til en egreneringsfabrik, der er genstand for afvikling i henhold til artikel 10.

2. Medlemsstaterne skal sikre, at støttemodtagerne opfylder de anførte betingelser i artikel 7, stk. 2, litra d), i forordning (EF) nr. 637/2008.

KAPITEL III

AFSLUTTENDE BESTEMMELSER

Artikel 23

Ikrafttrædelse og anvendelse

Denne forordning træder i kraft på tredjedagen efter offentliggørelsen i Den Europæiske Unions Tidende.

Den anvendes fra den 1. januar 2009.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 18. november 2008. På Kommissionens vegne Mariann FISCHER BOEL Medlem af Kommissionen

(1) EUT L 178 af 5.7.2008, s. 1.

(2) EUT L 209 af 11.8.2005, s. 1.

(3) EUT L 141 af 30.4.2004, s. 18.

(4) EUT L 3 af 5.1.2008, s. 1.

(5) EUT L 355 af 15.12.2006, s. 56.

(6) EFT L 148 af 1.6.2001, s. 3. Ophævet ved forordning (EF) nr. 1782/2003 (EUT L 270 af 21.10.2003, s. 1) fra den 31. december 2005.

(7) EUT L 210 af 31.7.2006, s. 25.

(8) EUT C 244 af 1.10.2004, s. 2.

(9) EUT L 277 af 21.10.2005, s. 1.

(10) EUT L 189 af 20.7.2007, s. 1.

(11) EUT L 93 af 31.3.2006, s. 12.